Diari Oficial de la Generalitat Valenciana


Sumari del DOGV 7791, del 26-05-2016 (2016/3753)

DECRET 61/2016, 20 de maig, del Consell, pel qual es regulen l'elaboració, l'aprovació i el seguiment del Pla de Seguretat Alimentària de la Comunitat Valenciana.
------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2016/05/20/61/dof/vci/html**

### Dades del document

Número de DOGV
:   7791

Data del DOGV
:   26-05-2016

Secció del DOGV
:   I. DISPOSICIONS GENERALS

Número del document
:   2016/3753


Data del document
:   20-05-2016

Organisme emissor
:   Conselleria de Sanitat Universal i Salut Pública

Tipus de document
:   Decret

Descriptors 

:   * Conselleria de Sanitat Universal i Salut Pública
    * legislació

DECRET 61/2016, 20 de maig, del Consell, pel qual es regulen l'elaboració, l'aprovació i el seguiment del Pla de Seguretat Alimentària de la Comunitat Valenciana. [2016/3753]  
ÍNDEX  
Preàmbul  
Capítol I. Disposicions preliminars  
Article 1. Objecte  
Article 2. Àmbit competencial  
Capítol II. Pla de Seguretat Alimentària de la Comunitat Valenciana  
  
Article 3. Definició i objectius  
Article 4. Elements directors  
Article 5. Principis d'actuació i intervenció  
Article 6. Aprovació  
Capítol III. La Comissió de Seguretat Alimentària de la Comunitat Valenciana  
Article 7. Creació  
Article 8. Composició  
Article 9. Funcions  
Article 10. Comité Tècnic  
Article 11. Funcionament  
Disposició addicional única. Incidència econòmica  
Disposició derogatòria única. Derogació normativa  
Disposició final primera. Habilitació normativa  
Disposició final segona. Entrada en vigor  
  
PREÀMBUL  
  
La Constitució Espanyola de 1978, en l'article 43 reconeix el dret a la protecció de la salut, i encomana els poders públics organitzar i tutelar la salut pública a través de mesures preventives i de la prestació dels serveis necessaris. D'aquest mandat constitucional es fa ressò la Llei 14/1986, de 25 d'abril, General de Sanitat, l'article 18.10 de la qual imposa a les administracions públiques el control sanitari i la prevenció de riscos per a la salut derivats dels productes alimentaris.  
  
Les crisis sanitàries relacionades amb els aliments esdevingudes en l'àmbit europeu van posar de manifest la complexitat del procés de producció d'aliments i la necessitat d'abordar la seguretat alimentària amb un plantejament global que comprenga tota la cadena alimentària, des de la producció primària fins a la venda o el subministrament d'aliments als consumidors, i exigix a les administracions públiques assegurar un alt grau de seguretat alimentària, garantint la producció i la comercialització d'aliments segurs, sans i adequats per al consum.  
  
La Llei 17/2011, de 5 de juliol, de Seguretat Alimentària i Nutrició, va incorporar a la legislació nacional el conjunt de principis, instruments i mitjans que configuren l'espai de seguretat alimentària a la Unió Europea, i que sens dubte són essencials per a contribuir a generar un alt nivell de seguretat dels aliments i pinsos al nostre país.  
  
A la Comunitat Valenciana s'ha articulat l'organització i actuacions en l'àmbit de la seguretat alimentària amb distintes normes que van arrancar amb el Decret 101/2000, de 27 de juny, del Consell, per mitjà del qual es regulava el Pla de Seguretat Alimentària, i la Llei 4/2005, de 17 de juny, de la Generalitat, de Salut Pública de la Comunitat Valenciana, ambdues normes ja derogades.  
La vigent Llei 10/2014, de 29 de desembre, de la Generalitat, de Salut de la Comunitat Valenciana, dedica l'article 33 a la seguretat alimentària, i assenyala que la conselleria competent en matèria de sanitat coordinarà l'elaboració del Pla de Seguretat Alimentària de la Comunitat Valenciana.  
El Pla de Seguretat Alimentària es configura com un instrument central per a la consecució dels objectius en matèria de seguretat dels aliments i dels pinsos al llarg de totes les etapes de producció, transformació i distribució. En aquest han de concretar-se el conjunt d'accions de caràcter interdepartamental conduents a garantir la salut i seguretat dels consumidors en matèria alimentària.  
  
El Pla s'emmarca en l'àmbit de la política de seguretat alimentària impulsada per la Unió Europea i, concretament, en el context format pel conjunt de reglaments d'higiene i control oficial que establix la regulació bàsica que, en aquesta matèria, és d'aplicació a totes les etapes de la cadena alimentària.  
L'eficàcia en la protecció de la salut i, específicament, en la protecció del dret a la seguretat alimentària, està íntimament relacionada amb l'esforç de coordinació i cooperació entre els distints òrgans de l'administració amb competències en aquesta matèria i, especialment, les conselleries competents en matèria de sanitat, agricultura i producció primària, medi ambient i consum.  
La Llei 10/2014 assenyala la necessària actuació coordinada dels distints departaments de la Generalitat amb competències en seguretat alimentària, alhora que incidix en la participació activa dels agents econòmics i els consumidors, la present norma crea la Comissió de Seguretat Alimentària de la Comunitat Valenciana com a òrgan de coordinació interdepartamental i en el qual participen, a més, l'administració local, els agents econòmics més rellevants del sector i els consumidors.  
  
Per tot això, de conformitat amb el que establixen els articles 31 i 33 de la Llei 5/1983, de 30 de desembre, de la Generalitat, del Consell, tenint en compte els informes preceptius i la realització del preceptiu tràmit d'audiència, a proposta conjunta de les conselleres de Sanitat Universal i Salut Pública i Agricultura, Medi Ambient, Canvi Climàtic i Desenvolupament Rural, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 20 de maig de 2016,  
  
DECRETE  
  
CAPÍTOL I  
Disposicions preliminars  
  
Article 1. Objecte  
És objecte del present decret regular l'elaboració, aprovació i seguiment del Pla de Seguretat Alimentària de la Comunitat Valenciana, així com la creació de la Comissió de Seguretat Alimentària.  
  
  
Article 2. Àmbit competencial  
Per mitjà del present decret es regulen les competències exclusives de la Generalitat sobre seguretat agroalimentària reconegudes per l'article 49.3 de l'Estatut d'Autonomia de la Comunitat Valenciana.  
  
CAPÍTOL II  
Pla de Seguretat Alimentària de la Comunitat Valenciana  
  
Article 3. Definició i objectius  
1. El Pla de Seguretat Alimentària de la Comunitat Valenciana (d'ara endavant Pla de Seguretat Alimentària) és l'instrument estratègic de planificació en què es concreta el conjunt d'anàlisi, diagnòstics, objectius, línies d'actuació, programes i accions de caràcter interdepartamental conduents a garantir la salut i la seguretat dels consumidors en matèria alimentària.  
2. El Pla de Seguretat Alimentària haurà d'atendre els criteris generals següents:  
a) Garantir la innocuïtat per als consumidors dels aliments quants als contaminants biòtics o abiòtics que pogueren contindre.  
  
b) Garantir en tots els passos de la cadena alimentària la incorporació dels dispositius de control necessaris de manera habitual, periòdica i programada.  
c) Avaluar i gestionar l'exposició de la població als riscos associats al consum dels aliments, per mitjà de l'avaluació de l'exposició externa i interna als diferents perills amb la identificació i la caracterització prèvies d'aquests.  
d) Adequar els recursos i efectius d'inspecció i control oficial d'aliments, així com els propis de la investigació analítica dels contaminants biòtics o abiòtics susceptibles d'estar presents en els aliments.  
  
e) Impulsar i garantir la implantació dels sistemes d'autocontrol en tota la cadena alimentària, per mitjà del desplegament de guies de bones pràctiques i guies sectorials per a l'aplicació dels sistemes d'anàlisi de perills i punts de control crític (APPCC).  
f) Garantir un alt nivell de protecció dels consumidors a través de la informació i la formació alimentària que els permeta la lliure elecció en funció de les seues necessitats específiques.  
g) Impulsar la participació interinstitucional per a l'abordatge de la seguretat alimentària.  
  
Article 4. Elements directors  
Els elements directors que caldrà arreplegar en el Pla de Seguretat Alimentària són:  
1. El plantejament global i integrat de la seguretat alimentària. Les polítiques de seguretat alimentària han d'incloure tota la cadena alimentària, des de les fases primàries de producció fins a la taula dels consumidors finals.  
2. La política de seguretat alimentària concretada en el Pla ha de basar-se en l'aplicació dels tres components de l'anàlisi del risc, com són l'avaluació, la gestió i la comunicació del risc.  
3. La traçabilitat, que al llarg de totes les etapes de producció, transformació i distribució d'un aliment, un pinso, un animal o un ingredient destinat a la producció d'aliments és un element essencial en matèria de seguretat alimentària que ha de permetre la identificació i retirada de productes si fóra necessari, de manera ràpida, precisa i eficaç.  
  
4. Els controls oficials, que són un instrument fonamental per a garantir el compliment de la normativa alimentària; les pràctiques equitatives en el comerç de pinsos i aliments i la protecció dels interessos dels consumidors, inclosos l'etiquetatge de pinsos i aliments i altres modalitats d'informació als consumidors.  
  
5. Els sistemes d'informació, entesos com el conjunt de procediments, sistemes, protocols, instruments i recursos que permeten la planificació i avaluació de les dades en els diversos àmbits de la cadena alimentària, l'avaluació de l'impacte i l'eficàcia de les actuacions, la detecció de nous riscos i l'evolució en el temps dels indicadors més rellevants.  
6. L'assessorament i la cooperació científica, a fi de garantir la solidesa dels diagnòstics i les actuacions, l'avaluació de riscos emergents i les tasques d'avaluació i gestió del risc davant de situacions crítiques o d'emergències.  
7. La formació dels agents de control oficial i de tots els professionals que participen en els distints programes i actuacions en aquest camp, de manera que es garantisca la seua actuació homogènia i eficaç.  
8. Els laboratoris i les tecnologies analítiques apropiades, que en les diferents àrees d'actuació al llarg de la cadena alimentària són un suport fonamental dels programes de seguretat alimentària i de l'eficàcia dels controls oficials.  
9. El principi de transparència, que és un element clau en el funcionament dels controls oficials, en la comunicació del risc i en el manteniment de la confiança dels consumidors.  
10. Els sistemes gestió d'alertes i situacions d'emergència, que han de garantir les actuacions ràpides, coordinades i eficaces de les administracions.  
  
Article 5. Principis d'actuació i intervenció  
En el seu contingut, el Pla de Seguretat Alimentària tindrà presents els principis d'actuació i intervenció establits en el Reglament (CE) núm. 178/2002, del Parlament Europeu i del Consell, de 28 de gener de 2002, pel qual s'establixen els principis i els requisits generals de la legislació alimentària, es crea l'Autoritat Europea de Seguretat Alimentària i es fixen els procediments relatius a la seguretat alimentària; en el Reglament (CE) núm. 882/2004, del Parlament Europeu i del Consell, de 29 d'abril de 2004, sobre els controls oficials efectuats per a garantir la verificació del compliment de la legislació en matèria de pinsos i aliments i la normativa sobre salut animal i benestar dels animals i en la Llei 17/2011, de Seguretat Alimentària i Nutrició, o la normativa que substituïsca les esmentades, així com qualsevol altra normativa vigent en matèria de seguretat alimentària.  
  
  
Article 6. Aprovació  
Prèviament a l'aprovació pel Consell, el projecte de Pla de Seguretat Alimentària se sotmetrà a un tràmit d'audiència i informació pública a fi de possibilitar la màxima transparència i participació en la seua elaboració.  
  
CAPÍTOL III  
La Comissió de Seguretat Alimentària de la Comunitat Valenciana  
  
Article 7. Creació  
1. Es crea la Comissió de Seguretat Alimentària de la Comunitat Valenciana com a òrgan que impulsa i coordina l'elaboració del Pla de Seguretat Alimentària i en realitza un seguiment de l'execució.  
2. La Comissió de Seguretat Alimentària es configura, així mateix, com l'òrgan de coordinació i cooperació en matèria de seguretat alimentària a la Comunitat Valenciana.  
3. Als efectes de la integració de la Comissió de Seguretat Alimentària en la conselleria amb competències en matèria de sanitat i salut pública, caldrà ajustar-se a la normativa vigent en matèria de procediment administratiu comú i règim jurídic de les administracions públiques, per a la creació d'òrgans administratius.  
  
Article 8. Composició  
1. La Comissió de Seguretat Alimentària estarà composta per la representació de les conselleries amb competències en matèria de sanitat i salut pública, producció primària, consum i medi ambient, així com per la representació dels operadors econòmics, dels consumidors i de l'administració local.  
2. La Comissió de Seguretat Alimentària la integren:  
a) Presidència i Vicepresidència: rotació anual entre la persona titular de la conselleria amb competències en matèria de sanitat i la persona titular de la conselleria amb competències en matèria d'agricultura, ramaderia i pesca.  
b) Secretaria: la persona que tinga la titularitat de la direcció general amb competències en matèria de salut pública.  
c) Vocalies:  
1a. La persona que tinga la titularitat de la secretaria autonòmica de la conselleria amb competències en matèria de salut pública o qui tinga la titularitat d'aquestes matèries a proposta de qui siga titular de la conselleria competent, o persona en qui delegue.  
2a. La persona que tinga la titularitat de la secretaria autonòmica de la conselleria competent en matèria d'agricultura, ramaderia i pesca o qui tinga la titularitat d'aquestes matèries a proposta de qui siga titular de la conselleria competent, o en persona en qui delegue.  
  
3a. La persona que tinga la titularitat de la secretaria autonòmica de la conselleria competent en matèria de consum o qui tinga la titularitat d'aquestes matèries a proposta de qui siga titular de la conselleria competent, o en la persona en qui delegue.  
4a. La persona que tinga la titularitat de la secretaria autonòmica de la conselleria amb competències en medi ambient o qui tinga la titularitat d'aquestes matèries a proposta de qui siga titular de la conselleria competent, o persona en qui delegue.  
5a. Una persona en representació del sector empresarial agroalimentari, designada per la Presidència de la Comissió.  
6a. Una persona en representació de les cooperatives agroalimentàries designada per la Presidència de la Comissió.  
7a. Una persona en representació dels consumidors designada per la Presidència de la Comissió entre les propostes per les associacions de consumidors i usuaris amb més implantació en l'àmbit de la Comunitat Valenciana.  
8a. Una persona en representació del sector de producció agrícola o ramadera, designada per la Presidència de la Comissió entre les propostes per les organitzacions professionals agràries de més implantació en l'àmbit de la Comunitat Valenciana.  
9a. Una persona en representació de la Federació Valenciana de Municipis i Províncies, designada per la Federació.  
10a. Una persona en representació de l'Ajuntament de València, designada per l'ajuntament.  
  
Article 9. Funcions  
Són funcions de la Comissió de Seguretat Alimentària:  
1. Impulsar i coordinar l'elaboració del Pla de Seguretat Alimentària de la Comunitat Valenciana.  
2. Proposar al Consell l'aprovació del Pla de Seguretat Alimentària.  
  
3. Realitzar el seguiment del seu compliment i aprovar els distints informes i memòries periòdiques que s'establisquen. Amb periodicitat anual, la Comissió de Seguretat Alimentària aprovarà un informe que pose de manifest el resultat de l'execució del Pla de Seguretat Alimentària. L'informe esmentat serà elevat a les Corts Valencianes als efectes d'informació i control i es posarà a disposició del públic.  
4. La coordinació i cooperació interdepartamental en l'àmbit de la seguretat alimentària.  
5. L'estudi i la proposta de mesures reglamentàries per a l'efectiu desenvolupament del Pla de Seguretat Alimentària i altres àmbits concurrents.  
  
Article 10. Comité tècnic  
Com a suport a l'activitat de la Comissió de Seguretat Alimentària es podrà crear un comité tècnic la composició i les funcions del qual serà aprovada per la Comissió de Seguretat Alimentària.  
  
Article 11. Funcionament  
En el que no preveu el present decret, el funcionament de la Comissió de Seguretat Alimentària es regularà pel que establix la legislació vigent de procediment administratiu comú i de règim jurídic de les administracions públiques.  
  
DISPOSICIÓ ADDICIONAL  
  
Única. Incidència econòmica  
L'aplicació i el desplegament d'aquest decret no podrà tindre cap incidència en la dotació de tots i cada un dels capítols de gasto assignats a les conselleries competents en matèria de sanitat, agricultura, ramaderia, pesca, consum i medi ambient, i, en tot cas, haurà de ser atés amb els mitjans personals i materials de les conselleries esmentades.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o inferior que s'oposen al que disposa el present decret.  
  
DISPOSICIONS FINALS  
  
Primera. Habilitació normativa  
Es faculta la persona titular de la conselleria amb competències en matèria de sanitat per a adoptar les mesures necessàries per al desplegament i execució del present decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Comunitat Valenciana.  
  
València, 20 de maig de 2016  
  
El president de la Generalitat,  
XIMO PUIG I FERRER  
  
La consellera de Sanitat Universal i Salut Pública,  
CARMEN MONTÓN GIMÉNEZ  
  
La consellera d'Agricultura, Medi Ambient,  
Canvi Climàtic i Desenvolupament Rural,  
ELENA CEBRIÁN CALVO


Còpia Permalink ELI